和董令升喜雨用前韵
作者：王之道
朝代：宋

paragraphs: 夜聽簷聲翻急雨，想見膏潤均率土。
先生休戚共斯民，憂在惔焚非憚暑。
人情類被饑所移，我爾相忘自甘苦。
寧從禱旱身暴日，肯對驅蝗歌侑俎。
用心何獨追老杜，大庇寒儒歡廣宇。
要令匹夫被惠澤，上致吾君堯舜數。
嗟予糞朽伏邱壑，尺短寸長無足取。
洊蒙珠玉過稱揚，丈夫殆以氣相許。